Menghargai jasa Onn Jaafar 

Berita Harian – 24 Feb. 2006

AHAD ini, nama Datuk Onn Jaafar akan dipahatkan sebagai Pengasas Sebuah Negara Bangsa apabila kira-kira 20,000 orang dijangka berhimpun di Stadium Batu Pahat, Johor untuk memperingati perjuangan Presiden Umno pertama itu, 60 tahun lalu.

Dalam perhimpunan itu, Datuk Seri Abdullah Ahmad Badawi yang juga Presiden Umno Keenam dijadualkan memberi amanatnya sempena pemaparan semula peristiwa penting itu dan akan disiarkan secara langsung menerusi televisyen. 

Badan Perhubungan Umno Johor dengan kerjasama Yayasan Warisan Johor, mengambil inisiatif itu bagi mengiktiraf sumbangan Allahyarham kepada rakyat dan negara, tidak kira sama ada orang Melayu atau kaum lain. 

Jejak perjuangannya akan ditelusuri dan dikisahkan semula, bermula dengan perhimpunan di Batu Pahat, yang mencetuskan kebangkitan orang Melayu menentang Malayan Union – satu gagasan Inggeris untuk menjajah negara ini selama-lamanya.

Peristiwa pada 10 Februari 1946 itu adalah perhimpunan politik terbesar pertama di Tanah Melayu, apabila lebih 15,000 orang Melayu diketuai Onn, mengadakan perarakan dari Kelab Guru Melayu di Jalan Sultanah ke Padang Kerajaan Batu Pahat, menentang cadangan penubuhan Malayan Union dengan melaungkan slogan ‘Hidup Melayu’.

Orang Melayu berduyun-duyun datang, sama ada berjalan kaki atau berbasikal, termasuk dari Rengit, Senggarang, Parit Raja, Sri Gading, Semerah, Yong Peng, Seri Medan dan Parit Sulong. Mereka berhimpun atas nama Melayu tanpa mengira keturunan sama ada Jawa, Bugis, Banjar, Melayu, Siak, Jambi, Arab dan sebagainya.

Itulah kekuatan Onn – sumbangan pertamanya yang tidak ternilai apabila berjaya menyatukan orang Melayu di sekitar Batu Pahat, kemudian di seluruh Johor dan diikuti seluruh Semenanjung.  Beliau yang ketika itu bertugas sebagai Pegawai Daerah Batu Pahat, berjaya mengajak orang Melayu mengetepikan perbezaan sempadan dan daerah, keturunan dan loghat pertuturan untuk sama-sama berganding bahu memulakan penentangan terhadap penjajah untuk menuju kepada sebuah negara merdeka dan berkerajaan sendiri. 

Sebenarnya, semangat kesedaran di kalangan orang Melayu mula ditiup oleh beliau ketika menjadi pengarang akhbar Warta Malaya pada 1929 lagi dan semakin terserlah apabila beliau mengetuai penentangan terhadap Malayan Union sehingga dipilih untuk mengetuai Umno sempena penubuhan parti politik pertama di negara ini, di Istana Besar, Johor Bahru pada 11 Mei 1946.

Tahun ini, Umno meraikan ulang tahun kelahirannya ke-60 – satu usia yang panjang bagi sebuah parti politik, tetapi umur yang masih muda untuk sebuah negara bangsa. Namun, ia sarat dengan inti perjuangan yang mula digerakkan Onn (Presiden pada 1946-1951) dan disambung oleh Tunku Abdul Rahman (1951-1970), Tun Abdul Razak Hussein (1970-1976), Tun Hussein Onn (1976-1981), Tun Dr Mahathir Mohamad (1981-2003) dan kini Abdullah.
Bezanya, Onn tidak pernah menjadi Perdana Menteri dan berada pula di luar Umno ketika parti itu membawa orang Melayu dan negara ini memperoleh kemerdekaan – detik yang seolah-olah mengasingkan beliau daripada arus perdana sejarah kebangkitan dan kedaulatan sebuah negara bernama Malaysia. 

Walhal, beliau yang memulakannya, bukan saja menyatukan orang Melayu tetapi juga mendamaikan pertelingkahan antara kaum, memperjuangkan pembelaan rakyat dari segi pendidikan, pembangunan luar bandar dan ekonomi. Oleh itu, tepatlah apabila Abdullah sebagai Presiden Umno dan Perdana Menteri Kelima, bersama-sama dalam perhimpunan Ahad ini bagi memperingati peristiwa sama 60 tahun lalu, sekali gus mengangkat martabat Onn sebagai tokoh nasional.

Cumanya, perhimpunan pada 26 Februari ini tidak menepati dari segi tarikh peristiwa sebenar pada 10 Februari 1946. Kali ini juga, orang ramai termasuk Abdullah sendiri akan ikut berarak dari beberapa lokasi menuju ke tempat perhimpunan di Stadium Batu Pahat. 

Badan Perhubungan Umno Johor dalam inisiatifnya menobatkan Onn sebagai Pengasas Sebuah Negara Bangsa, sudah merencanakan program sepanjang tahun termasuk pemaparan semua peristiwa Onn berkempen menentang Malayan Union di beberapa tempat di Semenanjung, penubuhan Umno, teater muzikal, pameran bergerak, penulisan esei dan penerbitan buku serta persidangan antarabangsa.

Usaha ini juga akan membawa kepada penggalian dokumen penting, yang bukan hanya mengenai perjuangan Onn menyatukan orang Melayu, menentang Malayan Union hinggalah mengetuai Umno, malah sumbangannya kepada pembentukan Persekutuan Tanah Melayu dan pembangunan negara, sekalipun ketika beliau berada di luar Umno.

Sudah tentu usaha ini mengembalikan nostalgia kepada rakan seperjuangan Allahyarham (mungkin masih ada) atau mereka yang sempat menyaksikan peristiwa itu sama ada ikut sama berhimpun, berkempen atau cuma sebagai pemerhati. 

Namun, apa yang lebih penting, semua usaha ini bukan sekadar mahu menjadikannya sebuah catatan sejarah, tatapan dan pengiktirafan kepada Onn dan keluarganya, tetapi untuk kita memahami dan menghayati inti perjuangannya.

Kemakmuran dan kesejahteraan yang kita nikmati hari ini tidak datang bergolek. Ia bukan satu anugerah yang sudah ditakdirkan, tanpa usaha dan kerja keras orang terdahulu daripada kita.

Tentu ada titik permulaannya, apatah lagi kita cukup sedar bahawa bumi bertuah ini pernah dijajah selama lebih 450 tahun – satu tempoh yang bukan singkat dan sudah tentu memerlukan satu kekuatan luar biasa untuk dibangunkan dan dinikmati kemakmurannya seperti pada hari ini. Kita pula mempunyai masyarakat pelbagai kaum, berbeza adat resam dan budaya, tidak sama kepercayaan dan anutannya; diasingkan pula oleh dasar pecah dan perintah amalan penjajah, sekali gus menyebabkan kemakmuran itu terpaksa dibina daripada satu keruntuhan.

Oleh itu, sempena ulang tahun ke-60 Umno, parti terulung orang Melayu, sejajar usaha menggagalkan Malayan Union – marilah kita sama-sama memperingati, menghargai, menghayati perjuangan dan mengiktirafnya. 
Sepanjang tempoh itu, Umno dan bumi Malaysia melalui perjalanan dan pembangunan yang penuh berliku, ibarat sebuah kapal yang sarat dengan kelasi dan anak yang masih muda serta mentah, mengharungi samudera dengan diketuai nakhoda yang cekal.

Ketika ia berlepas dari pelabuhan pertamanya, kemudian berada di tangan seorang nakhoda bernama Onn Jaafar, sebelum ia bertukar tangan kepada lima lagi nakhoda sehingga ke hari ini. Lalu, marilah kita mengangkat nakhoda pertama itu dengan mengabadikan kedudukan dan darjatnya di tempat yang sewajarnya.

Source: Berita Harian | www.bharian.com.my